b'\n_START_ARTICLE_\nPyyh\xc3\xa4lt\xc3\xa4j\xc3\xa4t\n_START_SECTION_\nLajit ja anatomia\n_START_PARAGRAPH_\nPyyh\xc3\xa4lt\xc3\xa4jien heimoon kuuluu kaksi sukua ja noin 25 lajia. Ne ovat pienehk\xc3\xb6j\xc3\xa4 kaloja, jotka kasvavat pituudeltaan korkeintaan 15\xe2\x80\x9330\xc2\xa0cm:n mittaisiksi. Ruumiinmuodoltaan ne ovat ovaalinmallisia ja litte\xc3\xa4hk\xc3\xb6j\xc3\xa4 kaloja. Selk\xc3\xa4evi\xc3\xa4 lajeilla on yksi ja se on lyhyt, per\xc3\xa4ev\xc3\xa4 sen sijaan on pitk\xc3\xa4. Pyyh\xc3\xa4lt\xc3\xa4jien pyrst\xc3\xb6ev\xc3\xa4 on selke\xc3\xa4sti haarautunut. Pyyh\xc3\xa4lt\xc3\xa4j\xc3\xa4lajien silm\xc3\xa4t ovat suuret ja suu keskikokoinen. Er\xc3\xa4ill\xc3\xa4 lajeilla on bioluminoivia elimi\xc3\xa4. V\xc3\xa4rilt\xc3\xa4\xc3\xa4n kalat ovat tyypillisesti harmahtavia tai kellert\xc3\xa4v\xc3\xa4n ruskeita. Nuoret kalat voivat olla jopa l\xc3\xa4pin\xc3\xa4kyvi\xc3\xa4. Uimarakko puuttuu tummapyyh\xc3\xa4lt\xc3\xa4j\xc3\xa4lt\xc3\xa4 (Pempheris poeyi), mutta muilla lajeilla se on.\n_START_SECTION_\nLevinneisyys ja elintavat\n_START_PARAGRAPH_\nPyyh\xc3\xa4lt\xc3\xa4j\xc3\xa4lajeja tavataan l\xc3\xa4mpimist\xc3\xa4 vesist\xc3\xa4 Atlantista, Intian valtamerelt\xc3\xa4 ja Tyynelt\xc3\xa4merelt\xc3\xa4. Ne liikkuvat matalissa vesiss\xc3\xa4 suurina parvina koralliriuttojen l\xc3\xa4heisyydess\xc3\xa4. Pyyh\xc3\xa4lt\xc3\xa4j\xc3\xa4t ovat y\xc3\xb6aktiivisia ja viett\xc3\xa4v\xc3\xa4t p\xc3\xa4iv\xc3\xa4t piileskellen koloissa ja luolissa. Lajien ravintoa ovat y\xc3\xb6aktiiviset meroplanktoniin kuuluvat \xc3\xa4yri\xc3\xa4iset. Er\xc3\xa4\xc3\xa4t heimon lajeista ovat hyv\xc3\xa4nmakuisia ruokakaloina, mutta niit\xc3\xa4 ei kalasteta kaupallisesti.'